Писмо от Васил Левски до Данаил Попов, 29.09.1871
Както виждаш, и на Вас е, както пишем на Панайота, същото ще пишемте от наша страна и на Ф.Тотю. Пращаме Ви два закона – единя на Вас и за Ценова [Димитър] в Букурещ. Гледайте хубаво, което не одобрите – туряйте бележки, па и още как. С една дума, каквото намерите за добро да се оттури или притури, бележете накратко и ясно. Като ще бързате да ни ги изпратите, щото Централният комитет по вишегласието на всички членове, а най-напред ще гледа вишегласието на Българско, ще го проводи да се напечата. Другият закон ще изпратите на г-на Каравелова. Задължавате се още, като го прегледате добре Вие в Туруну Магуреле, да го изпратите и на Лом, пък от Лом да го изпратят за Пирот и дето познават още. Ще нарпавите по-добре, [ако] същият закон остане при Вас, пък да препишете от него друг по същите наши точки и него да изпратите.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.106

Писма от Васил Левски